O+filmu

Radnja filma „Lajanje na zvezde“ odvija se u malom gradu u provinciji 1963. godine. Junaci ove duhovite priče su nastavnici jedne provincijske gimnazije i odeljenje IV-2. Njihove dogodovštine su prepoznatljivi i bliski svakom ko ima predstavu o srednjoškolskom životu a opet su veoma lični. Glavni junak Mihailo Knežević se duhom, inteligencijom i znanjem uzdiže iznad ostalih đaka a često i profesora. Njemu školsko znanje nije problem, njegov problem je devojka iz razreda koju uporno osvaja. Glavni suparnik mu je brat, momak koji već zna da pravi pare, pa mu škola i nije potrebna. Tu je i učenik koji se razmeće snagom i koga profesor fiskulture fanatično trenira za bokserskog šampiona sve dok se sa meča u prestonici ne vrati modar i podvijenog repa. Jedan od učenika je obavezno „zlatno dete“ za profesore a ulizica za drugove. Najviše je onih koji oskudno znanje pokušavaju da nadomeste nizom trikova i dosetki. Naročito slikovito su dati likovi profesora koji su, svako na svoj način, malo „uvrnuti“. Nervozni direktor škole ne zna ko mu teže pada, nemogući đaci ili „uvrnuti profesori“. //„Đaci će sutra otići, ali profesori mi ostaju“// jada se direktor. Film je snimljen prema istimenoj knjizi Milovana Vitezovica.